google/wiki40b huggingface dataset:
วัดโพธิ์ชัยสามขา

ประวัติ

"วัดโพธิ์ชัยสามขา" ตั้งเมื่อ พ.ศ 2370 ได้รับพระราชทานวิสุงคามสีมาเมื่อ พ.ศ 2465 เขตวิสุงคามสีมากว้าง 17 เมตร ยาว 27 เมตร ตั้งอยู่ที่ บ้านสามขา หมู่ที่ 3 ตำบลสามขา อำเภอกุฉินารายณ์ จังหวัดกาฬสินธุ์ สังกัดคณะสงฆ์มหานิกาย
ที่ดินตั้งวัดมีเนื้อที่ 6 ไร่ 1 งาน 67 ตารางวา น.ส.๓ ก.เลขที่ 3485 อาณาเขต ทิศเหนือ ประมาณ 3 เส้น 2 วา จดที่สาธารณประโยชน์ ทิศใต้ ประมาณ 3 เส้น 5 วา จดที่สาธารณประโยชน์ ทิศตะวันออก ประมาณ 2 เส้น 5 วา จดถนนสาธารณประโยชน์ ทิศตะวันตก ประมาณ 2 เส้น 13 วา จดถนนสาธารณประโยชน์ มีที่ธรณีสงฆ์จำนวน 2 แปลง เนื้อที่ 4 ไร่ อาคารเสนาสนะประกอบด้วยอุโบสถ กว้าง 17 เมตร ยาว 27 เมตร สร้างเมื่อ พ.ศ. 2465 หอสวดมนต์ 1 หลัง เป็นอาคารตึก สร้างเมื่อ พ.ศ. 2523 ศาลาการเปรียญ 1 หลัง ปูชนียวัตถุมีพระพุทธ 2 องค์
วัดโพธิ์ชัยสามขา ตั้งเมื่อ พ.ศ 2370 ตั้งชื่อตามขื่อบ้าน แต่เดิมมีเนื้อที่ 4 ไร่ 3 งาน 35 ตารางวา ต่อมาเมื่อปี พ.ศ. 2486 ได้ขยายเนื้อที่ออกไปอีก เป็น 6 ไร่ 1 งาน 67 ตารางวา ได้รับพระราชทานวิสุงคามสีมา เมื่อวันที่ 15 พฤษภาคม พ.ศ. 2465 เขตวิสุงคามสีมา กว้าง 17 เมตร ยาว 27 เมตร การบริหารการปกครอง มีเจ้าอาวาสเท่าที่ทราบนาม คือ พระอธิการพรหมา ปภากโร พ.ศ. 2520 เป็นต้นมา การบริหารการศึกษามีโรงเรียนพระปริยัติธรรมแผนกธรรม เปิดสอนเมื่อ พ.ศ. 2512
แผนภาพของแฮร์ทสชปรุง-รัสเซลล์

แผนภาพของแฮร์ทสชปรุง-รัสเซลล์ (อังกฤษ: Hertzsprung-Russell diagram; บางครั้งเรียกย่อว่า H-R Diagram หรือ HRD) เป็นแผนภาพคู่ลำดับระหว่างสีของดาวฤกษ์กับความสว่างของดาว (colour-magnitude diagram; เรียกย่อว่า CMD) ซึ่งแสดงให้เห็นความสัมพันธ์ระหว่างค่าความส่องสว่างสัมบูรณ์ ความส่องสว่าง ประเภทของดาวฤกษ์ และอุณหภูมิของดาวฤกษ์ แผนภาพสร้างขึ้นในช่วงคริสต์ทศวรรษ 1910 โดย เอจนาร์ แฮร์ทสชปรุง และ เฮนรี นอร์ริส รัสเซลล์ ได้ส่งผลกระทบอย่างใหญ่หลวงต่อการศึกษาทำความเข้าใจวิวัฒนาการของดาวฤกษ์ หรือ "ช่วงชีวิตของดาวฤกษ์"
เกษรวิลเลจ

องค์ประกอบ

เกษรวิลเลจในปัจจุบันประกอบด้วย 2 อาคารที่เชื่อมต่อถึงกัน ได้แก่ อาคารเกษรเซ็นเตอร์ (ตึกเกษรพลาซ่าเดิม) และอาคารเกษรทาวเวอร์ มีงบลงทุนในโครงการราว 3,470 ล้านบาท โดยในระยะที่ 1 จะเป็นการก่อสร้างอาคารเกษรทาวเวอร์ให้เสร็จสิ้นภายในเดือนมิถุนายน พ.ศ. 2560 และระยะที่ 2 จะเป็นการทะยอยปรับปรุงอาคารอัมรินทร์พลาซ่าในปี พ.ศ. 2561 เพื่อเชื่อมต่อกันเป็น 3 อาคารในอนาคต

อาคารเกษรเซ็นเตอร์ (เกษรพลาซ่าเดิม)

อาคารดังกล่าวเปิดทำการตั้งแต่ พ.ศ. 2537 มีพื้นที่ 41,500 ตารางเมตร แบ่งเป็นศูนย์การค้า 5 ชั้น และสำนักงานให้เช่าอีก 3 ชั้น บนชั้น 4 ของอาคาร (ชั้นแรกของส่วนสำนักงาน) ประดิษฐานศาลพระลักษมี เกษรวิลเลจ และ ศาลท้าวจตุโลกบาล เกษรวิลเลจ

อาคารเกษรทาวเวอร์

เกษรทาวเวอร์เป็นอาคารสูง 30 ชั้น มีพื้นที่ 63,000 ตารางเมตร โดยโซนด้านล่างของอาคารจะเป็นที่ตั้งของร้านค้าไลฟ์สไตล์ มีทางเชื่อมต่อกับอาคารเกษรเซ็นเตอร์ ซึ่งจุดเชื่อมต่อนี้เรียกว่า “เกษรโคคูน” เนื่องจากมีการออกแบบให้คล้ายกับรังไหม (Cocoon) เพื่อสื่อถึงจุดกำเนิดของสิ่งใหม่ๆ และยังถือเป็นแลนด์มาร์คสำคัญของเกษรวิลเลจอีกด้วย

อาคารอัมรินทร์

ประกอบด้วยตึกอัมรินทร์พลาซ่าซึ่งเป็นศูนย์การค้า และตึกอัมรินทร์ทาวเวอร์ซึ่งเป็นอาคารสำนักงานความสูง 23 ชั้น มีพื้นที่รวมทั้งสิ้น 76,000 ตารางเมตร แบ่งเป็นพื้นที่ศูนย์การค้า 55,000 ตารางเมตร และพื้นที่สำนักงานให้เช่า 21,000 ตารางเมตร
เตือนใจ นุอุปละ

ประวัติ

เตือนใจ นุอุปละ เกิดเมื่อวันที่ 14 สิงหาคม พ.ศ. 2487 เป็นบุตรของนายพันธ์ทอง กับนางมาลี นุอุปละ จบการศึกษาชั้นมัธยมศึกษาจากโรงเรียนสตรีราชินูทิศ จังหวัดอุดรธานี และโรงเรียนอุดรพิทยานุกูล สำเร็จการศึกษาระดับปริญญาตรี จากวิทยาลัยพยาบาลสภากาชาดไทย

การทำงาน

เตือนใจ นุอุปละ เป็นสมาชิกสภาผู้แทนราษฎรจังหวัดอุดรธานี 3 สมัย ได้รับเลือกตั้งครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2526 สังกัดพรรคประชาธิปัตย์ และได้รับเลือกตั้งต่อเนื่องอีก 2 สมัย ในปี พ.ศ. 2531 และ พ.ศ. 2535 (กันยายน)
เตือนใจ นุอุปละ เคยเป็นเลขานุการรัฐมนตรีว่าการกระทรวงสาธารณสุข ในปี พ.ศ. 2531 เป็นรองเลขาธิการนายกรัฐมนตรี ฝ่ายการเมือง ปี พ.ศ. 2535 และได้รับแต่งตั้งเป็นรัฐมนตรีช่วยว่าการกระทรวงสาธารณสุข ในรัฐบาลนายชวน หลีกภัย
ในการเลือกตั้ง พ.ศ. 2544 เธอลงสมัครรับเลือกตั้งสมาชิกสภาผู้แทนราษฎรจังหวัดอุดรธานี เขตเลือกตั้งที่ 1 แต่ไม่ได้รับเลือกตั้ง โดยแพ้ให้กับศราวุธ เพชรพนมพร จากพรรคชาติพัฒนา และในปี พ.ศ. 2554 เธอได้ลงสมัครรับเลือกตั้งในระบบบัญชีรายชื่อ ลำดับที่ 99 สังกัดพรรคประชาธิปัตย์ แต่ไม่ได้รับเลือกตั้ง
ระยะทางแฮมมิง

ตัวอย่าง

ระยะทางแฮมมิงระหว่าง:
"ความรัก" กับ "ความสุข" คือ 3 
1011101 กับ 1001001 คือ 2
2173596 กับ 2733996 คือ 3

คุณสมบัติพิเศษ

ระยะทางแฮมมิง สำหรับเลขฐานสอง มักจะเห็นได้ชัดใน ลูกบาศก์แฮมมิง หรือ กราฟทรงลูกบาศก์ใดๆ เพราะว่าพิกัดใดๆ บนทรงลูกบาศก์ที่มีเส้นเชื่อมถึงกันจะมีระยะทางแฮมมิงเป็น 1 ทุกคู่

ประวัติ

ระยะทางแฮมมิง ตั้งชื่อตาม ริชาร์ด แฮมมิง (Richard Hamming) ผู้ที่นำเสนอให้ใช้ระยะทางแฮมมิงในการตรวจสอบคำ ในคริสต์ทศวรรษ 1950 ระยะทางแฮมมิงได้ถูกใช้ในการสื่อสาร โดยการนับจำนวนเลขฐานสองที่มีความยาวคงที่ ที่มีหลักต่างไปเพื่อตรวจเช็คความผิดพลาด หรือเรียกว่า ระยะทางสัญญาณ (Signal distance) โดยการสื่อสารในระบบดิจิตอลโดยส่วนมากไม่ว่าจะเป็นภาคพื้นดินเช่นระบบโทรศัพท์มือถือจนถึงการสื่อสารผ่านดาวเทียมมีโอกาสที่ข้อมูลที่ส่งผ่านระบบส่อสารผิดพลาดจึงมีการนำ Error Control Coding มาใช้ในการสื่อสารด้วย เพื่อลดความผิดพลาดของการสื่อสาร โดยจากสื่อสาร Error Control Coding คือการเข้ารหัสสัญญาณ และการถอดรหัสสัญญาณ โดยวิธีการลดความผิดพลาดของการสื่อสารทำโดยการตรวจจับความผิดพลาด (Error Detection) หรือแก้ไขข้อมูลความผิดพลาด (Error Correction)ในช่องสัญญาณแต่ละประเภทจะมีความจุของช่องสัญญาณ (Channel Capacity) ที่ไม่เท่ากับคุณสมบัติของช่องสัญญาณกับรหัสมีความสัมพันธ์กันโดยที่ การเข้ารหัสที่ซับซ้อนจะทำให้ข้อมูลที่เข้ารหัสเปลี่ยนไปอยู่ในรูปข้อมูลที่มีขนาดใหญ่ขึ้น ทำให้โอกาสที่จะเกิดการผิดพลาดของข้อมูลสูงขึ้น น้ำหนักของแฮมมิงถูกใช้ในการวิเคราะห์ได้หลายอย่างโดยการนำมาต่อยอดจากทฤษฎี เช่นในทางด้านการออกแบบฮาร์ดแวร์คอมพิวเตอร์ จะใช้ระยะทางแฮมมิงในการลดเวลาในการเปลี่ยนขั้นการทำงานของฮาร์ดแวร์ ซอฟต์แวร์ ที่ใช้เช่นระบบ เอทีเอ็ม ซึ่งข้อมูลที่รับส่งในการสื่อสารต้องไม่มีการผิดพลาดเลย จึงมีการตรวจสอบว่าข้อมูลที่ได้รับผิดพลาดหรือไม่ และหารข้อมูลนั้นผิดพลาดสามารถแก้ไขได้หรือไม่ เป็นต้น

วิเคราะห์เวลาการทำงาน

กำหนดให้ความยาวของตัวอักษรที่ต้องการตรวจสอบให้มีค่าเท่ากับ N และเนื่องจากการตรวจสอบจำเป็นต้องตรวจเช็คทุกตัวอักษร ตามตัวอย่างโปรแกรมข้างต้น โดยยึดจากบรรทัดคำสั่งที่ใช้บ่อยที่สุด ซึ่งในที่นี้คือบรรทัดที่อยู่ในวงวน ซึ่งทำงาน N รอบ เพราะฉะนั้นจะได้เวลาการทำงานไม่เกิน N หรือ O(N)

สรุป

ระยะทางแฮมมิง เกิดจากข้อความสองข้อความที่มีความยาวเท่ากัน ซึ่งระยะทางแฮมมิง คือจำนวนตัวอักษรที่แตกต่างกัน จากความหมายนี้เองทำให้เกิดการนำไปประยุกต์ใช้ในการเช็คคำผิดในการส่งข้อความหรือค้นหาข้อความ ลดเวลาการทำงานของฮาร์ดแวร์คอมพิวเตอร์ ซึ่งเกิดประโยชน์ในการพัฒนาทางด้านคอมพิวเตอร์และการสื่อสารเป็นอย่างมาก
วิทยาลัยมหาดไทย

การก่อตั้ง

ในอดีตกระทรวงมหาดไทย มีการจัดตั้งวิทยาลัยมหาดไทยขึ้น เพื่อเป็นวิทยาลัยในการพัฒนาข้าราชการของกระทรวงมหาดไทย โดยใช้พื้นที่ศาลากลางจังหวัดนนทบุรี (หลังเก่า) บริเวณท่าน้ำนนทบุรี เป็นที่ตั้งของวิทยาลัยมหาดไทย ต่อมากรมศิลปากรได้ขึ้นบัญชีอาคารดังกล่าว เป็นโบราณสถาน ทำให้วิทยาลัยมหาดไทยต้องย้ายสถานที่ไปยังสถานที่แห่งใหม่
กระทรวงมหาดไทย จึงได้ขอใช้พื้นที่เพื่อก่อสร้างอาคารวิทยาลัยฯ แห่งใหม่ ในพื้นของกรมการพัฒนาชุมชน บริเวณตำบลบางละมุง อำเภอบางละมุง จังหวัดชลบุรี ซึ่งสถานที่ดังกล่าวมีลักษณะพื้นที่เป็นเกาะล้อมรอบด้วยคลอง 4 ด้าน ติดกับชายทะเลจำนวนเนื้อที่ประมาณ 39 ไร่ โดยใช้งบประมาณก่อสร้างประมาณ 216 ล้านบาท (ตั้งแต่ปีงบประมาณ พ.ศ. 2539-2542)
มูฮัมมัด อิกบาล

ชีวิตวัยเด็ก

อิกบาลเกิดเมื่อ 9 พฤศจิกายน พ.ศ. 2420 ที่แคว้นกัษมีระ บิดาชื่อเชค นูรมุฮัมมัด อาชีพช่างตัดเสื้อ กับมารดาชื่ออิมามบีบี ต้นตระกูลเดิมเป็นพราหมณ์ แล้วเปลี่ยนมานับถือศาสนาอิสลามภายหลัง ในวัยเด็กเติบโตมาในครอบครัวที่นับถือศาสนาอิสลามอย่างเคร่งครัด ได้เรียนทั้งภาษาเปอร์เซียและภาษาอังกฤษ
เมื่อเรียนจบหลักสูตรพื้นฐานได้รับทุนเข้าศึกษาต่อในวิทยาลัยมิชชันนารีของชาวสกอตแลนด์ จน พ.ศ. 2448 ได้เดินทางสู่ยุโรป และเข้าศึกษาที่มหาวิทยาลัยเคมบริดจ์ และเรียนต่อจนจบปริญญาเอกที่เมืองมิวนิก หลังจากเรียนจบ ท่านได้เดินทางกลับสู่บ้านเกิด

ผลงาน

อิกบาลเป็นผู้มีความสามารถทางด้านภาษา เรียนภาษาเยอรมันจนกระทั่งอ่านออกเขียนได้ภายใน 2 เดือน เขียนบทกวีด้วยภาษาอูรดู และเขียนหนังสือที่มีชื่อเสียงด้วยภาษาเปอร์เซียอีกหลายเล่ม
ทางด้านการเมือง พ.ศ. 2457 ได้รับการแต่งตั้งเป็นสมาชิกสภานิติบัญญัติของรัฐปัญจาบ พ.ศ. 2474 เป็นคณะผู้แทนชาวมุสลิมไปร่วมประชุมที่ลอนดอนซึ่งเป็นจุดเริ่มต้นของการต่อสู้เพื่อแยกปากีสถานออกจากอินเดีย อิกบาลได้ทุ่มเทการทำงานเพื่อแยกปากีสถาน จนสุขภาพทรุดโทรมและเสียชีวิตเมื่อ 21 เมษายน พ.ศ. 2481 ก่อนที่ฝันของท่านจะเป็นจริงถึง 10 ปี

สุสาน

สุสานของอิกบาลตั้งอยู่ทางด้านหน้าของมัสยิดบัดชาฮี ก่อด้วยหินอ่อนอย่างงดงาม มีชาวปากีสถานเข้าไปเคารพศพของท่านไม่ขาด ในฐานะกวี และผู้ต่อสู้เพื่อประเทศปากีสถาน
ม่อนไข่

การใช้ประโยชน์

ม่อนไข่นอกจากกินเป็นผลไม้สดแล้ว ยังใช้ทำขนม เช่น ทาร์ต คัสตาร์ด แยม เยลลี แพนเค้ก หรืออบให้สุก ชาวฟลอริดานิยมรับประทานกับเกลือ พริกไทย น้ำมะนาวหรือมายองเนส ทางสมุนไพรผลสุกใช้รักษาโรคเลือดออกตามไรฟัน เมล็ดใช้รักษาแผลเน่าเปื่อย เปลือกต้นรักษาอาการไข้ ตัวร้อน ผื่นคัน
แมกนีทาร์

แมกนีทาร์ (อังกฤษ: Magnetar; มาจากการรวมกัน 2 คำ คือ magnet และ pulsar) คือดาวนิวตรอนที่มีสนามแม่เหล็กที่กำลังแรงมาก การลดลงของกำลังการแผ่รังสีของคลื่นแม่เหล็กไฟฟ้าพลังงานสูงจำนวนมากโดยเฉพาะอย่างยิ่งรังสีเอกซ์และรังสีแกมมา ในทางทฤษฎีของวัตถุนี้ถูกคิดขึ้นโดย โรเบิร์ต ดันแคนและคริสโตเฟอร์ ทอมป์สันในปี 1992 แต่การบันทึกแสงวาบรังสีแกมมาครั้งแรกที่คิดว่ามาจาก แมกนีทาร์ คือวันที่ 5 มีนาคม ค.ศ. 1979 ระหว่างทศวรรษถัดมา สมมติฐานของ แมกนีทาร์ กลายเป็นที่ยอมรับอย่างกว้างขวางในการอธิบาย soft gamma repeater และ anomalous X-ray pulsar

คำอธิบาย

โครงสร้างกายภาพของแมกนีทาร์เป็นที่รู้กันน้อยมาก เพราะไม่มีแมกนีทาร์ที่อยู่ใกล้กับโลก แมกนีทาร์บางแห่งจะมีเส้นผ่านศูนย์กลางประมาณ 20 กิโลเมตร ถึงอย่างไรก็ตามมันมีมวลมากกว่าดวงอาทิตย์มากมาย แมกนีทาร์ถูกบีบอัดขนาดสสารชิ้นเล็ก ๆ จะมีน้ำหนักประมาณมากกว่าร้อยล้านตัน แมกนีทาร์ส่วนใหญ่ถูกบันทึกไว้ว่าหมุนรอบตัวเองอย่างรวดเร็วซึ่งอย่างน้อยหลายรอบต่อวินาที ชีวิตของแมกนีทาร์จะสั้น สนามแม่เหล็กของมันจะลดลงหลังจากระยะเวลา 10,000 ปี หลังจากที่จุดนี้การเคลื่อนไหวและการแผ่รังสีเอกซ์จะสิ้นสุด จากจำนวนแมกนีทาร์ที่สำรวจได้ในปัจจุบัน จะประมาณ 1 ดวงที่ตายแล้วในทางช้างเผือก 30 ล้านดวงหรือมากกว่านั้น
ควาร์กบนพื้นผิวของแมกนีทาร์ จุดชนวนให้เกิดความไม่แนนอนอย่างมากในดาวและสนามแม่เหล็กที่ล้อมรอบมัน บ่อยครั้งที่ทำให้เกิดการวาบของรังสีแกมม่าที่สามารถบันทึกบนโลกได้ในปี 1979,1998 และ 2004
ตำบลหนองปลาหมอ (อำเภอโนนศิลา)

ประวัติ

หนองปลาหมอ เป็นชุมชนเก่าแก่ที่เป็นศูนย์กลางของตำบลซึ่ง แต่ก่อนมีชื่อว่า "หนองตาหมอ" ที่เกิดจากหมอยาโบราณ ได้เดินทางมาขายยาโบราณบริเวณหนองน้ำใกล้หมู่บ้านและได้ล้มป่วยเสียชีวิตลงในเวลาต่อมา ณ หนองน้ำใกล้หมู่บ้าน ชาวบ้านจึงเรียกชื่อหมู่บ้านว่า "หนองตาหมอ" จึงเพี้ยนมาเป็น "หนองปลาหมอ" จนได้นำเอามาตั้งเป็นชื่อหมู่บ้านว่า "หมู่ที่ 6, 14 บ้านหนองปลาหมอ ตำบลเปือยใหญ่" โดยอยู่ทางด้านทิศใต้ของตำบลเปือยใหญ่
ต่อมาเมื่อวันที่ 14 กรกฎาคม พ.ศ. 2538 ทางราชการจึงได้แยกออกมาตั้งเป็น "ตำบลหนองปลาหมอ อำเภอบ้านไผ่" โดยมีการปกครองจำนวน 7 หมู่บ้านซึ่งโอนมาจากตำบลเปือยใหญ่ ต่อมาได้จัดตั้ง กิ่งอำเภอโนนศิลา จึงมีผลทำให้ตำบลหนองปลาหมอโอนมาขึ้นกับการปกครองของกิ่งอำเภอโนนศิลา จนถึงปัจจุบัน
ปี พ.ศ. 2540 จึงได้แยกบ้านผัวหวาน ออกเป็น 2 หมู่บ้าน ปัจจุบันตำบลหนองปลาหมอมีหมู่บ้านในเขตปกครองทั้งหมด 8 หมู่บ้าน ขึ้นสังกัดการปกครองส่วนท้องถิ่น "องค์การบริการส่วนตำบลหนองปลาหมอ" ทั้งตำบล
บ้านชินประชา

บ้านชินประชา เป็นบ้านมีสถาปัตยกรรมแบบชิโน-โปรตุกีส ตั้งอยู่ที่ ถนนกระบี่ ตำบลตลาดเหนือ ในอำเภอเมือง จังหวัดภูเก็ต มีอายุกว่า 100 ปี ภายในจะมี ภาพถ่าย เครื่องครัวโบราณ ต่างๆภายในอาคารนี้

ประวัติความเป็นมาของบ้านชินประชา

บ้านชินประชาได้เริ่มทำการก่อสร้างขึ้นเมื่อปี พ.ศ. 2466 โดยพระพิทักษ์ชินประชา หรือ ตันม่าเสียง ซึ่งมีบิดาชื่อ หลวงบำรุงจีนประเทศ (ตันเนียวยี่) เป็นชาวฮกเกี้ยนที่ได้รับราชการทหารในประเทศจีน ต่อมาบิดาท่านได้เดินทางมายังประเทศไทยในปี พ.ศ. 2397 ได้ริเริ่มทำกิจการเหมืองแร่ดีบุกขึ้นในภูเก็ต และได้ทำการกิจการค้าขายที่ เกาะปีนัง ประเทศมาเลเซีย ตันม่าเสียง เป็นผู้สร้างบ้านหลังนี้ขึ้น เมื่อ พ.ศ. 2426 ในเกาะภูเก็ต เมื่ออายุได้ 20 ปี ท่านได้เริ่มก่อสร้างบ้านหลังนี้ขึ้นเป็นศิลปะแบบ ชิโน-โปรตุกีส เป็นหลังแรกของจังหวัดภูเก็ต หรือที่เรียกว่า อังม่อเหลา
แอนิเมชันโคเบะ

แอนิเมชันโคเบะ (ญี่ปุ่น: アニメーション神戸 Animēshon Kōbe) เป็นงานโปรโมตอนิเมะที่จัดขึ้นเป็นประจำทุกปีโดยเมืองโคเบะ ประเทศญี่ปุ่น จัดขึ้นครั้งแรกในปี พ.ศ. 2539 ถายในงานจะมีการมอบรางวัลแอนิเมชันโคเบะ (ญี่ปุ่น: アニメーション神戸賞 Animēshon Kōbe shō) ให้กับผู้ที่มีผลงานโดดเด่นด้านอนิเมะ
จอห์นนี่ คียส์

จอห์นนี่ คียส์ (21 กุมภาพันธ์ ค.ศ. 1940 – 3 มิถุนายน ค.ศ. 2018) เป็นนักแสดงภาพยนตร์ลามก ลูกครึ่งแอฟริกา-อเมริกัน เมื่อปี ค.ศ. 1972 จอห์นนี่ คียส์ เคยแสดงภาพยนตร์เรื่องเบื้องหลังประตูเขียว (Behind the Green Door) คียส์ยังดำเนินการในภาพยนตร์ นอกเหนือจากแสดงผลงานภาพยนตร์ผู้ใหญ่แล้ว เขายังแสดงในละครเวทีและโรงละคร เป็นนักมวย นักร้อง และตัวแทนเพศ
ทฤษฎีบทเวียนบังเกิดของคลีน

ทฤษฎีบทเวียนบังเกิดของคลีน (อังกฤษ: Kleene's recursion theorem) ในทฤษฎีการคำนวณได้ เป็นทฤษฎีบทเกี่ยวกับการมีอยู่ของฟังก์ชันคำนวณได้ที่ใช้คำบรรยายตัวเองในการคำนวณผลลัพธ์ สตีเฟน คลีน เป็นผู้พิสูจน์ทฤษฎีบทนี้ในปี ค.ศ. 1938 โดยมีเนื้อหาดังต่อไปนี้
ให้ t: \Sigma^* \times \Sigma^* \rightarrow \Sigma^* เป็นฟังก์ชันคำนวณได้ใดๆ แล้ว จะมีเครื่องจักรทัวริง R\, ที่เมื่อรับ w\, เป็นข้อมูลเข้า แล้วจะคำนวณ t(\langle R \rangle, w) เมื่อ \langle R \rangle คือคำบรรยายของ R\, เอง
กล่าวคือ สำหรับฟังก์ชันคำนวณได้ที่มีข้อมูลเข้าสองตัวใดๆ จะมีฟังก์ชันคำนวณได้อีกฟังก์ชันหนึ่งที่ใช้ตัวเองเป็นข้อมูลเข้าตัวแรกโดยไม่ต้องอ่านข้อมูลจากภายนอก ตัวอย่างเช่น ถ้า t(x,y) = x เครื่องจักรทัวริง R ให้คำบรรยายตัวเองออกมาเป็นผลลัพธ์ โปรแกรมคอมพิวเตอร์ที่ทำงานเหมือนกับ R จะพิมพ์ซอร์สโค้ดของตัวเองออกมา เราเรียกโปรแกรมประเภทนี้ว่าไควน์

การพิสูจน์

เราเริ่มต้นโดยการพิสูจน์บทตั้งต่อไปนี้
มีฟังก็ชันคำนวณได้ q: \Sigma^* \times \Sigma^* \rightarrow \Sigma^* ที่ สำหรับสายอักษร w \, ใดๆ q(w) \, เป็นคำบรรยายเครื่องจักรทัวริง P_w \, ที่รับข้อมูลเข้า x \, และพิมพ์ผลลัพธ์ (w,x) \,
โดยแสดงเครื่องจักรทัวริงที่คำนวณ q เครื่องจักรทัวริงนั้นอาจนิยามได้ดังต่อไปนี้
Q = "เมื่อได้รับข้อมูลเข้า w
    1. สร้างเครื่องจักรทัวริง P_w ดังต่อไปนี้
       P_w = "เมื่อได้รับข้อมูลเข้า x
            1. เลื่อน x ให้มีช่องว่างจากต้นเทปพอที่จะเขียน w และเครื่องหมาย "เว้นวรรค"
            2. พิมพ์ w ลงบนเทป
            3. หยุดการทำงาน"
    2. พิมพ์ \langle P_w \rangle"
สำหรับการสร้างเครื่องจักรทัวริง R ในทฤษฎีบทนั้น เราแบ่ง R ออกเป็นเครื่องจักรทัวริงย่อยๆ สามเครื่อง ได้แก่ A, B, และ T โดยที่ T เป็นเครื่องจักรทัวริงหนึ่งที่คำนวณ t โดยเครื่องจักรทั้งสามเครื่องมีลำดับการทำงานคือ A ทำงานจนเสร็จสิ้นแล้ว B จึงเริ่มทำงาน และเมื่อ B ทำงานเสร็จสิ้นแล้ว T จึงเริ่มทำงาน
เครื่องจักร B มีนิยามดังต่อไปนี้
B = "เมื่อได้รับข้อมูลเข้า (\langle M \rangle,x) เมื่อ \langle M \rangle เป็นคำอธิบายเครื่องจักรทัวริง M
    1. คำนวณ q(\langle M \rangle) โดยใช้บทตั้งข้างต้น
    2. ต่อเติมคำอธิบายเครื่องจักร M ให้เป็นเครื่องจักร N ที่ใช้ q(\langle M \rangle) ทำงานก่อน
       แล้วจึงใช้ M ทำงานตาม
    3. พิมพ์ (N,x) ลงบนเทป"
ส่วนเครื่องจักร A คือเครื่องจักรที่ได้จากการคำนวณ q(\langle BT \rangle) เมื่อ \langle BT \rangle คือคำบรรยายเครื่องจักรที่ใช้ B ทำงานก่อนตามด้วย T
สังเกตว่าเครื่องจักร R ตามที่ได้นิยามข้างต้นเป็นเครื่องจักรทัวริงที่สอดคล้องกับทฤษฎีบท กล่าวคือ A = P_{\langle BT \rangle} เป็นเครื่องจักรที่พิมพ์คำบรรยายของ BT ดังนั้นเมื่อนำคำบรรยายนี้ไปผนวกกับ q(\langle BT \rangle) = A ก็จะใช้เครื่องจักร ABT ซึ่งก็คือตัว R นั่นเอง ฉะนั้นผลลัพธ์ของ B คือ ( \langle R \rangle, x) และ T ก็จะคำนวณ t(\langle R \rangle, x) ตามที่เราต้องการ
วัดรมณียาราม

ประวัติ

ในปี พ.ศ. 1206 พระนางจามเทวี ได้เสด็จขึ้นเรือมาตามแม่น้ำปิงตามคำเชิญของพระฤๅษีวาสุเทพ เพื่อขึ้นครองเมืองหริภุญชัย เมื่อมาถึงท่าน้ำชื่อ เจียงตอง (ปัจจุบันอาจเป็นอำเภอจอมทอง) พระนางจึงหยุดพักลี้พล ณ.ที่นั้นและได้ตรัสกับนายธนูผู้ขมังเวทย์ให้ยิงธนูเพื่อหาภูมิประเทศที่เป็นชัยภูมิวิเศษที่จะสร้างวัด โดยที่พระนางเจ้าได้ตั้งจิตอธิษฐานว่า หากลูกธนูไปตก ณ.ที่แห่งใดจะให้สร้างองค์มหาเจดีย์ และ วัด ณ.ที่แห่งนั้น
ดังนั้น นายธนูผู้มีพระเวทย์ก็ยิงลูกธนูหันหัวศรมุ่งตรงมาทางทิศเหนือ และ เป็นที่ประหลาดอัศจรรย์ใจเมื่อลูกธนูพุ่งขึ้นสู่อากาศจากจุดที่ยิงจากเจียงตอง ลูกธนูพุ่งมาตามแรงอธิษฐานของพระนางเจ้าจาเทวี ซึ่งเมื่อนายธนูได้ติดตามค้นหาลูกธนูที่ยิงมานั้น ก็ได้พบว่าตกมายัง ณ.จุดที่สร้างองค์เจดีย์กู่ละมัก และ เมื่อได้มีการสร้างองค์เจดีย์เสร็จแล้ว ได้นำเอาพระธาตุของพระพุทธเจ้าซึ่งนำมาจากกรุงละโว้บรรจุไว้ภายในองค์มหาเจดีย์ และ ให้สร้างวัดไว้เป็นสถานที่ปฏิบัติธรรมจำพรรษาของพระสงฆ์ องค์เจ้าและสามเณรที่ได้อาราธนามาจากกรุงละโว้
กล่าวถึงองค์เจดีย์กู่ละมัก ซึ่งพระนางเจ้าจามเทวีได้นำเอาพระธาตุของพระพุทธเจ้าบรรจุไว้ข้างใน และ ยังเอาลูกธนูเสี่ยงทายลูกนั้นบรรจุไว้ด้วย และ ยังได้สร้างพระพุทธรูปเนื้อทองสัมฤทธิ์ขนาดเท่ากับเรือนร่างของพระนางเจ้าบรรจุไว้ข้างในด้วย เพื่อให้เป็นที่กราบไหว้ของผู้คนทั้งหลายและให้เป็นศิริมงคลแก่ผู้เคารพบูชา และ ยังเป็นการนำมาซึ่งความผาสุกความเจริญรุ่งเรืองแก่ผู้คนที่มาเคารพสักการะ
ปัจจุบันวัดรมณียาราม(กู่ละมัก) ตั้งอยู่เลขที่ 222 บ้านศรีย้อย หมู่ 4 ตำบลต้นธง อำเภอ เมือง จังหวัด ลำพูน สังกัดคณะสงฆ์มหานิกาย มีเนื้อที่ทั้งหมด 10 ไร่ 2 งาน 37 ตารางวา เสนาสนะประกอบด้วย เจดีย์กู่ระมัก วิหาร กุฏิสงฆ์ ศาลาบาตร ห้องประชุม ศาลาเปรียญ และ โรงครัว ปูชนียสถานประกอบด้วยพระพุทธรูปปางสมาธิศิลปละโว้ เศียรพระพุทธรูป เศียรพระฤๅษี ศิลปะละโว้ ธรรมาสหลวงที่ใช้สำหรับแสดงพระธรรมเทศนา ซึ่งสร้างโดยครูบาเจ้าศรีวิชัยและ องค์เจดีย์กู่ละมักที่มองเห็นนี้ เป็นองค์เจดีย์ที่สร้างครอบองค์เดิมโดยบารมีและฝีมือของครูบาเจ้าศรีวิชัย โดยมีการจัดงานฉลองเสนาสนะ(ปอยหลวง) เมื่อวันที่ ๑๐ เดือนมีนาคม พ.ศ. 2475 ใช้เวลาในการก่อสร้าง 1 เดือน องค์เจดีย์กู่ละมักถือว่าเป็นสิ่งศักดิ์สิทธิ์และ เป็นที่เคารพกราบไหว้ของผู้คนทั้งหลาย ปัจจุบันนี้ มีพระภิกษุจำพรรษา 4 รูป สามเณร 8 รูป โดยมี พระครูปลัดชาติชาย ญาณโสภโณ เป็นเจ้าอาวาส รูปปัจจุบัน และยังเป็นประธานหน่วยอบรมประชาชนประจำตำบลต้นธง เป็นเจ้าสำนักปฏิบัติธรรมประจำตำบลต้นธง 
ลำดับเจ้าอาวาสในอดีตถึงปัจจุบัน เท่าที่ทราบนาม
รูปที่ ๑  พระดวงดี  ชุมภู
รูปที่ ๒  พระดี อภินนฺโท
รูปที่ ๓  พระอธิการบุญเป็ง ชุติปญฺโญ
รูปที่ ๔  ครูบาคำมูล  ธมฺมวํโส
รูปที่ ๕  พระอธิการทองดี อนาลโย
รูปที่ ๖  พระบุญธรรม  อุตฺตโม
รูปที่ ๗  พระบุญเป็ง  จนฺทสโร
รูปที่ ๘  พระครูบุญเป็ง จนฺทวโร
รูปที่ ๙  พระประพันธ์ ปภสฺสโร
รูปที่ ๑๐ พระอธิการศุภชัย  สิริธมฺโม พ.ศ.๒๕๓๓-๒๕๔๓
รูปที่ ๑๑ พระธิติพรรณ  ญาณวีโร พ.ศ. ๒๕๔๓-๒๕๔๕
รูปที่ ๑๒ พระอุทัย  ชวนปญฺโญ พ.ศ.๒๕๔๕-๒๕๕๐
รูปที่ ๑๓ พระทองอินทร์  สํวโร พ.ศ.๒๕๕๐-๒๕๕๕
รูปที่ ๑๔ พระครูสุวัตถิ์ธรรมกิจ พ.ศ. ๒๕๕๕-๒๕๕๖(เจ้าคณะตำบลต้นธง รักษาการเจ้าอาวาส)
รูปที่ ๑๕ พระครูปลัดชาติชาย ญาณโสภโณ พ.ศ. ๒๕๕๖-ปัจจุบัน
มนทกานติ์ นวลมณี

ประวัติ

มนทกานติ์ นวลมณี สำเร็จการศึกษาระดับปริญญาตรีจากมหาวิทยาลัยอัสสัมชัญ เธอเริ่มหัดขี่ม้าตั้งแต่อายุ 10 ปี เนื่องด้วยความชอบกีฬาขี่ม้าเป็นอย่างมาก แม้ว่าการขี่ม้านั้นจะอันตรายเธอก็ไม่เคยย่อท้อต่ออุปสรรคต่างๆ แม้ว่าเธอนั้นเคยเกิดอุบัติเหตุตกจากหลังม้าที่ทำให้ฟันหลุดไป 6 ซี่ เอ็นหัวเข่าฉีก กระดูกสันหลังร้าว หรือกระทั่งต้องเข้าห้องไอซียู เพราะหมดสติจากการกระแทกที่หน้า ในวันที่ 12 กุมภาพันธ์ พ.ศ. 2554 มนทกานติ์เข้าแข่งขันซีเวิลด์คัพลีก ไฟนัลลีก 2011 ที่ซึ่งเธอได้เป็นแชมป์ในประเภทมีเดียมทัวร์โอเพน ที่ความสูง 130 ซม. หลังจากนั้นไม่นาน เธอได้คว้าตำแหน่งแชมป์ประเทศไทยจากการคว้าแชมป์การแข่งขันรายการชิงชนะเลิศแห่งประเทศไทย และคิงส์คัพ 2011 และวันที่ 17 พฤศจิกายนของปีเดียวกัน เธอได้เข้าแข่งขันกีฬาขี่ม้าในซีเกมส์ 2011 ที่ประเทศอินโดนีเซีย ซึ่งเธอได้อันดับ 4 ของรายการกระโดดข้ามเครื่องกีดขวาง ทั้งในประเภททีม และประเภทบุคคล
ส่วนในเดือนสิงหาคม พ.ศ. 2555 มนทกานติ์ได้เป็นแชมป์เพรสสิเดนต์คัพ 2012 รวมถึงวันที่ 15 ธันวาคม ของการแข่งกีฬาขี่ม้าในกีฬาแห่งชาติครั้งที่ 41 ที่สนามกองพันสัตว์ต่าง มนทกานติ์ได้รับรางวัลเหรียญทองในรายการกระโดดข้ามเครื่องกีดขวาง ประเภททีม และวันที่ 16 ธันวาคม เธอได้รับรางวัลเหรียญทองแดงในรายการกระโดดข้ามเครื่องกีดขวาง ประเภทบุคคล โดยเธอใช้ม้าชื่อ "ราฟาเอล" เข้าแข่งขัน
เดือนเมษายน พ.ศ. 2556 มนทกานติ์ได้รับรางวัลเหรียญเงินจากการแข่งขันซีเอสไอ 1* โซล 2013 รายการกระโดดข้ามเครื่องกีดขวาง ประเภททีม ที่ประเทศเกาหลีใต้
ปลายปี พ.ศ. 2556 เธอได้เดินทางไปศึกษาต่อปริญญาโท ณ ประเทศอังกฤษ และเพื่อเป็นการฝึกซ้อมการขี่ม้ากระโดดข้ามเครื่องกีดขวาง
แอร์บัส เอ310

ประวัติ

ในระหว่างโครงการพัฒนาเครื่องบินรุ่น A300 ได้มีการศึกษาถึงความเป็นไปได้ต่างๆ เกี่ยวกับขนาดของเครื่องบิน และความจุ จึงทำให้เกิดโครงการ A300B ขึ้นมาเพื่อเป็นทางเลือกสำหรับขนาดที่เล็กลง ในช่วงที่มีการเปิดตัวต้นแบบของรุ่น A300B1 ขึ้น สายการบินต่างๆ ก็เรียกร้องให้มีความจุผู้โดยมากขึ้น จึงเป็นที่มาของการผลิตรุ่น A300B2 ขึ้นมา ในระว่างที่เครื่องบินรุ่น A300 นี้เริ่มเข้าประจำการ เป็นการแสดงให้เห็นอย่างสำคัญว่ายังสามารถทำการตลาดในส่วนของเครื่องบินขนาดเล็กกว่าได้ เนื่องจากสายการบินบางสายไม่ได้มีปริมาณผู้โดยสารมากพอที่จะใช้งานเครื่องรุ่น A300 หรือบางสายการบินต้องการเพิ่มความถี่ของเที่ยวบิน หรือบางสายการบินต้องการเครื่องบินที่มีอัตราต้นทุนต่อที่นั่งต่ำลง (โดยเฉพาะ สวิสแอร์ และ ลุฟต์ฮันซา
แอร์บัสได้พยายามลดค่าใช้จ่ายให้น้อยที่สุดในการวิจัยและพัฒนาเครื่องบิน A300 รุ่นเล็กกว่า โดยทำการศึกษาในหลายโครงการในระยะแรก โดยเรียกว่า A300B10MC (Minimum Change - เปลี่ยนแปลงที่น้อยที่สุด) โดยลดปริมาณความจุผู้โดยสารลงเหลือเพียง 220 คน ซึ่งเป็นจำนวนที่สายการบินต่างๆ เรียกร้อง อย่างไรก็ตาม จากการวิจัยนั้นทำให้ลำตัวเครื่องบินที่มีขนาดเล็กลงนั้น ยังมีขนาดของปีกที่ใหญ่เกินกว่าความจำเป็น รวมทั้งฐานล้อที่มีขนาดใหญ่เกิน ซึ่งจะทำให้เครื่องยนต์นั้นใช้แรงเกินความจำเป็นอันเนื่องมาจากน้ำหนัก
อีกหนึ่งปัญหาในสมัยนั้นคืออัตราเงินเฟ้อ ซึ่งในสหราชอาณาจักร ในช่วงปีค.ศ.​1979-1980 อยู่ที่ 35% ซึ่งทำให้ค่าใช้จ่ายในการพัฒนาสูงขึ้น ซึ่งจะส่งผลถึงราคาจำหน่ายของเครื่องบินที่สำเร็จ ในระหว่างโครงการพัฒนาของ A300 บริษัท Hawker Siddeley Aviation (HSA) ซึ่งเป็นผู้ได้รับสัญญาการผลิตส่วนปีกของเครื่องบิน ภายหลังที่รัฐบาลสหราชอาณาจักร ได้ถอนความร่วมมือจากแอร์บัสในปีค.ศ. 1969 HSA ได้ร่วมทุนกับอีกสามบริษัทในปีค.ศ. 1977 เพื่อก่อตั้งบริษัท British Aerospace (BAe) ขึ้น และทางรัฐบาลในช่วงนั้นก็ได้แสดงเจตจำนงค์ในการกลับมาเข้ารวมโครงการนี้ อย่างไรก็ตาม บริติชแอร์เวย์ และโรลส์-รอยส์ ก็ยังไม่ยกเลิกความพยายามที่จะเข้าร่วมกับประเทศสหรัฐอเมริกา ในกรณีของบริติชแอร์เวย์นั้น ได้มีการสั่งซื้อเครื่องบินจากโบอิง ในรุ่น 7N7 และ 7X7 ซึ่งต่อมาคือ โบอิง 757 และ โบอิง 767 ซึ่งเป็นคู่แข่งสำคัญจองเครื่องบินรุ่น A310 ที่กำลังจะเกิดขึ้น รวมถึงยังมีรุ่นที่สั่งคือ โบอิง 747 อีกด้วย ต่อมารัฐบาลฝรั่งเศสจึงเริ่มทำการเจรจาในเดือนพฤษภาคม ค.ศ. 1976 โดยกล่าวถึงคำสั่งซื้อเครื่องบินของบริติชแอร์เวย์ นั้นเป็นเงื่อนไขสำคัญของการกลับเข้าร่วมในแอร์บัสของสหราชอาณาจักรในฐานะผู้ร่วมโครงการ ซึ่งในระหว่างการเจรจานั้น BAe ก็ได้มีการพูดคุยกับโบอิง และ แมคดอนเนลล์ดักลาส เพื่อประเมินถึงโอกาสในการเข้าร่วมกับโครงการต่างๆ ในอนาคต ถึงแม้ว่าลอร์ดเบสวิค ซึ่งเป็นประธานบริษัทได้พูดถึงจุดยืนของบริษัทที่จะสนับสนุนยุโรป ต่อมาในปีค.ศ. 1978 เอริค วาร์ลีย์ รัฐมนตรีว่าการกระทรวงอุตสาหกรรม ได้ประกาศว่าบริษัท BAe นั้นต้องการจะกลับเข้าร่วมกับแอร์บัสตั้งแต่วันที่ 1 มกราคม ค.ศ. 1979 เป็นต้นไป ซึ่งทำให้ BAe นั้นจะต้องย้ายหุ้นจำนวน 20% ของบริษัทเพื่อจ่ายให้กับแอร์บัส และจะต้องรับผิดชอบค่าใช้จ่ายเต็มในการพัฒนาและผลิตเครื่องบินรุ่น A310
แดนนี่ คิด

ประวัติ

คิดขึ้นชกมวยสากลอาชีพครั้งแรกเมื่อ 11 พฤษภาคม พ.ศ. 2495 ชนะคะแนน ลาร์รี อันเกเลส ที่ ฟิลิปปินส์ เขาขึ้นชกชนะเป็นส่วนใหญ่ รวมทั้งชนะคะแนน ดอมมี เออร์ซัว ก่อนจะได้ชิงแชมป์ฟิลิปปินส์รุ่นฟลายเวทเมื่อ 30 เมษายน พ.ศ. 2497 ชนะน็อค ฮิโตชิ มิซาโกะ ได้แชมป์มาครอง ป้องกันแชมป์ไว้ได้ 1 ครั้ง ก่อนจะเสียแชมป์เมื่อ 15 เมษายน พ.ศ. 2498 แพ้คะแนน แทนนี แคมโป จากนั้น คิดได้ชิงแชมป์ OPBF รุ่นฟลายเวทเมื่อ 24 มิถุนายน พ.ศ. 2498 ชนะคะแนน ฮิโตชิ มิซาโกะ ที่ญี่ปุ่นได้แชมป์มาครอง ในปีเดียวกันนี้ คิดมาชกกับจำเริญ ทรงกิตรัตน์ที่กรุงเทพฯ และเป็นฝ่ายแพ้คะแนนไป และได้ไปชกนอกรอบกับปาสคาล เปเรซที่อาร์เจนตินา ซึ่งเป็นฝ่ายแพ้คะแนนอีก คิดป้องกันแชมป์ OPBF รุ่นฟลายเวทได้ 2 ครั้ง ก็ขึ้นชิงแชมป์ประเทศญี่ปุ่นรุ่นแบนตัมเวทเมื่อ 18 กรกฎาคม พ.ศ. 2499 ชนะคะแนน เคอิชิ โกมูโระ ได้แชมป์มาครอง และป้องกันแชมป์ไว้ได้ 1 ครั้ง จากนั้น ได้ขึ้นชิงแชมป์ฟิลิปปินส์รุ่นแบนตัมเวทเมื่อ 16 พฤศจิกายน พงศ. 2499 เสมอกับลิตเติล เซซาร์ ไม่ได้แชมป์ ตอมาคิดได้มาชิงแชมป์ OPBF รุ่นลายเวทที่ว่างในไทย เมื่อ 6 มกราคม พ.ศ. 2500 แต่เป็นฝ่ายแพ้คะแนน โผน กิ่งเพชร ไม่ได้แชมป์
หลังจากนั้น คิดยังคงชกมวยต่อมา และเริ่มเดินทางไปชกที่สหรัฐบ่อยขึ้น จนได้ชิงแชมป์รัฐแคลิฟอร์เนียเมื่อ 11 กรกฎาคม พ.ศ. 2502 ชนะคะแนน ดไวท์ ฮอว์กินส์ ได้แชมป์มาครอง และได้ชิงแชมป์ทวีปอมเริกาเหนือรุ่นแบนตัมเวทเมื่อ 24 กันยายน พ.ศ. 2502 ชนะคะแนน โจอี เมเดล ได้แชมป์มาครองอีกเส้น จากนั้นคิดยังคงชกมวยอย่างต่อเนื่อง โดยจะชกในสหรัฐ บราซิล เม็กซิโก และอาร์เจนตินาเป็นส่วนใหญ่ แต่ไม่มีโอกาสได้ชิงแชมป์โลก เขาขึ้นชกครั้งสุดท้ายเมื่อ 22 กรกฎาคม พ.ศ. 2508 แพ้น็อค ริชาร์ด ซู ยก 9 ที่สหรัฐ จากนั้นก็แขวนนวมไป
วสันต์ สิทธิเขตต์

วสันต์ สิทธิเขตต์ (เกิด 7 ตุลาคม พ.ศ. 2500) ศิลปินและนักเคลื่อนไหวทางสังคม เกิดที่อำเภอลาดยาว จังหวัดนครสวรรค์ เป็นพี่ชายของวิสามัญเมือง สิทธิเขตต์ นักวาดและช่างถ่ายภาพเปลือย เรียนศิลปะที่วิทยาลัยช่างศิลป์ กรุงเทพฯ ระหว่าง พ.ศ. 2518 – 2524

งานการเมือง

วสันต์ สิทธิเขตต์เป็นที่รู้จักในวงกว้างหลังจากเข้าร่วมการขับไล่ ทักษิณ ชินวัตร ให้ลาออกจากตำแหน่งนายกรัฐมนตรี โดยอ่านบทกวีวิจารณ์การเมืองในรายการเมืองไทยรายสัปดาห์สัญจร อย่างสม่ำเสมอตั้งแต่ครั้งแรก ก่อนหน้านี้ วสันต์ สิทธิเขตต์ มีความเคลื่อนไหวทางสังคมในการเลือกตั้งแทบทุกครั้ง
ในการเลือกตั้ง พ.ศ. 2544 ประกาศตั้งพรรคเพื่อกู มีนโยบายที่ออกไปในทางเสียดสีพรรคไทยรักไทย อาทิ โครงการหนึ่งตำบล หนึ่งกองพัน เพื่อก่อตั้งแก๊งมือปืน นโยบายไล่ล่านักการเมืองที่หากินกับโครงการของรัฐ รวมทั้งการจัดซื้อเครื่องบินเอฟ 16 อีก 20 ฝูง เพื่อจะได้ค่าคอมมิสชั่นมาแจกจ่ายในหมู่สมาชิกพรรค
ในการเลือกตั้ง พ.ศ. 2548 ตั้งพรรคศิลปิน ร่วมกับเพื่อนศิลปินหลายท่าน เช่น ช่วง มูลพินิจ เนาวรัตน์ พงษ์ไพบูลย์ อังคาร กัลยาณพงศ์ มีนโยบายยึดทรัพย์นักการเมืองที่ฉ้อราษฏร์บังหลวง ยกเลิกสัญญาการค้าที่ไม่เป็นธรรม จัดการศึกษาฟรีตั้งแต่เกิดจนโต
วสันต์ สิทธิเขตต์ เป็นหนึ่งในผู้ได้รับรางวัลศิลปาธร ประจำปี พ.ศ. 2550